
Z A P I S N I K

02. sjednice Vijeća MO „Kralj Petar Svačić“ održane u četvrtak, 15. srpnja 2021. u 17,00 sati u prostorijama Mjesnog odbora „Kralj Petar Svačić“ u Preradovićevoj 29

Nazočni članovi Vijeća MO: Taiba Redžepagić, Martina Cajner Vela, Ana-Marija Huzjan
Nenazočni članovi Vijeća MO : Tamara Božić, Ivana Nemec
Predsjednica Vijeća utvrđuje da je nazočna većina članova Vijeća te su stvoreni uvjeti za održavanje sjednice i pravovaljano odlučivanje.
Predsjednica Vijeća predlaže usvajanje Zapisnika s konstituirajuće sjednice Vijeća i otvara raspravu o istome. Budući da nema primjedbi na Zapisnik, Vijeće MO KPS jednoglasno usvaja zapisnik s  konstituirajuće sjednice Vijeća MO KPS.
Vijeće MO jednoglasno donosi
                                                   DNEVNI  RED
1. Postavljanje visokih klamerica za bicikle / stupića ispred DV Budućnost, Mihanovićeva 30	
2. [bookmark: _Hlk77079745]Regulacija rezerviranih parkirnih mjesta DV Budućnost u Gundulićevoj ulici
3. Održavanje malog i velikog dječjeg igrališta – DV Budućnost – dodatna sprava na malom dvorištu i spremište za igračke s obnovom zelene ograde, obnova betona na prostoru za sjedenje velikog dvorišta, čišćenje sprava
4. [bookmark: _Hlk77080407]Pitanje proširenja i/ili obnove dječjeg parka na Trgu kralja Petra Svačića – dodatne sprave za igranje odnosno prostor za manju djecu, zamjena klupa, obnova podloge
5. Obnova/zamjena klupa u parku na Trgu kralja Petra Svačića
6. Pitanja i prijedlozi

1. Postavljanje visokih klamerica za bicikle / stupića ispred DV Budućnost, Mihanovićeva

Vijeće MO konstatira da se radnim danom tijekom jutarnjih i popodnevnih sati, u vrijeme dovođenja i odvođenja djece iz dječjeg vrtića Budućnost, Mihanovićeva 30, a ponajviše između 8,00 i 9,00 sati ujutro, te 15,00 i 16,00 popodne, korisnici vrtića, dostavna vozila i drugi posjetitelji parkiraju na površini pločnika Mihanovićeve ulice na potezu od Ulice E. Kumičića do Ulice I. Gundulića. Najčešće to čine tako da se popnu na spuštenom dijelu pločnika te voze po pločniku sve dok ne dođu što bliže samom ulazu u vrtić gdje tada i parkiraju. Takva zloraba pločnika i nepoštivanje prometnih pravila izravno ugrožavaju siguran i protočan promet pješaka na navedenom dijelu. Osim što postoji opasnost od nesreće u kojoj može stradati dijete, roditelj, osoblje vrtića, prolaznici... parkirana vozila dodatno (uz postojeće kante za otpad) zakrčuju pločnik. Tako se roditelji s malom djecom, nerijetko dvoje ili troje male djece, moraju sklanjati da oslobode prostor vozilima i istovremeno pronaći prostor za nesmetan i siguran prolaz.
Smatramo da bi postavljanje klamerica za bicikle bilo korisno i za posjetitelje Botaničkog vrta te zaposlenike i korisnike usluga poslovnih subjekata smještenih na području našeg MO-a odnosno u Mihanovićevoj i okolnim ulicama.
Nakon provedene rasprave Vijeće MO „Kralj Petar Svačić“ jednoglasno podržava prijedlog i donosi sljedeći
ZAKLJUČAK
o postavljanju visokih klamerica za bicikle / stupića ispred DV Budućnost, Mihanovićeva 30
1. Vijeće MO Kralj Petar Svačić predlaže Vijeću Gradske četvrti Donji grad da u Plan komunalnih aktivnosti, a ponajprije zbog dugotrajne, svakodnevne te za pješake izrazito opasne prakse na dijelu Mihanovićeve ulice od Ulice Eugena Kumičića do Ulice Ivana Gundulića, uključi postavljanje čeličnih stupića u kombinaciji s visokim klamericama/stalcima za bicikle kako bi se pločnik osigurao za siguran i neometan promet pješaka, od kojih su velik dio vrtićka djeca. Predlažemo da se na navedenoj lokaciji uključi postavljanje većeg broja visokih klamerica/stalaka za bicikle – na mjestu gdje bi se inače nalazili čelični stupići.

2. U skladu s točkom prvom ovog Zaključka predlažemo da se sredstva za planirano i još neprovedeno postavljanje klamerica/stalaka za bicikle na Trgu Kralja Petra Svačića iz Plana komunalnih aktivnosti za 2021. za MO Kralj Petar Svačić prenamijene ako je to moguće, odnosno uključe u predloženu akciju iz točke 1. ovog Zaključka budući da su nam klamerice/stalci potrebniji na drugoj, prethodno navedenoj lokaciji. Predlažemo da pločnik bude zaštićen svom svojom dužinom na problematičnom dijelu budući da su vozači vrlo kreativni u izigravanju propisa.

2. Regulacija rezerviranih parkirnih mjesta DV Budućnost u Gundulićevoj ulici


[bookmark: _Hlk77315649] Vijeće MO utvrđuje da DV Budućnost ima rezerviranih pet parkirnih mjesta u Gundulićevoj ulici za korisnike vrtića. Međutim ista su češće zauzeta vozilima stanovnika iz susjednih zgrada ili posjetitelja, no što ih mogu koristiti roditelji, odnosno vrtić. 9. srpnja o. g. poslan je dopis (u Prilogu) Prometnom redarstvu, Zagrebačkoj policiji i Gradskom uredu za prostorno uređenje, izgradnju Grada, graditeljstvo, komunalne poslove i promet kojim se, između ostalog, traže upute za daljnje postupanje glede postizanja bolje regulacije navedenih mjesta kako bi se ista oslobodila za roditelje odnosno korisnike vrtića pojačanim prisustvom i zajedničkim djelovanjem prometnih redara, prometne policije i usluge „pauka“ Zagrebparkinga.
Smatramo da je nužno na tom mjestu uvesti službu uklanjanja/premještanja vozila koju će moći koristiti svi sugrađani, a ne samo DV Budućnost, te da se na već postojeći znak, kojim se određuje tko i kada ima pravo koristiti parkirno mjesto, postavi i znak za uklanjanje/premještanje vozila odnosno znak za „pauk“.
Kako do danas, osim odgovora Prometnog redarstva, nismo dobili nikakav odgovor nadležnih kojima je dopis bio upućen, te nakon provedene rasprave, Vijeće MO „Kralj Petar Svačić“ jednoglasno donosi sljedeći

ZAKLJUČAK
o regulaciji rezerviranih parkirnih mjesta DV Budućnost u Gundulićevoj ulici
Predlažemo Vijeću Gradske četvrti Donji grad da u okviru svojih ovlasti i mogućnosti uspostavi komunikaciju s nadležnim gradskim službama i uredima kako bismo u dogovoru s njima mogli riješiti problem parkiranja za korisnike DV Budućnost, budući da vrtić, osim ilegalnog parkiranja na pločniku, nema drugih parkirnih mjesta na raspolaganju.
Predlažemo Vijeću Gradske četvrti Donji grad da u dogovoru s nadležnim službama i uredima zatraži uvođenje usluge uklanjanja/premještanja vozila Zagrebparkinga te ishoduje postavljanje znaka za uklanjanje/premještanje vozila na postojeći znak kojim se određuje tko i kada ima pravo koristiti rezervirana parkirna mjesta, a kako bi i korisnici vrtića te drugi sugrađani mogli zatražiti uklanjanje/premještanje vozila koje zasada može tražiti samo DV Budućnost.

3. Održavanje malog i velikog dječjeg igrališta – DV Budućnost 
Vijeće MO  smatra da, iako je 2020. bilo provedeno uređenje malog i velikog igrališta DV Budućnost, istim su propuštene mnoge prilike za dodatno poboljšanje okruženja u kojem naša djeca provode većinu radnog tjedna te predlažemo sljedeće zahvate kako slijedi:
1. Obnova betonskog okvira ispod klupa na prostoru za sjedenje na velikom igralištu zbog dotrajalosti i raspadanja materijala.
2. Postavljanje kombinirane sprave/igrala na malom dječjem igralištu koje bi mlađoj djeci pružilo siguran prostor za penjanje, puzanje, istraživanje... te uveliko doprinijelo njihovom kvalitetnom motoričkom, senzoričkom i drugom razvoju. Ako je potreban razmještaj elemenata da bi djeca dobila takvo igralo, potrebno je osmisliti rješenje.
3. Nabava malenog drvenog spremišta, u stilu kućice, za igračke i materijal koje najmlađa djeca koriste vani, a koje sada vani ubrzano propadaju pod utjecajem atmosferilija. Kako vrtić više nema prostora – uslijed potresa i općenitog manjka kapaciteta – za daljnje skladišne prostore, potrebna je nabavka istog.
4. Dogovaranje sezonske usluge čišćenja sprava odnosno igrala sa Zrinjevcem, posebice u velikom dvorištu vrtića zbog njihove izloženosti vandalizmu budući da su igrališta nakon 17,00h otvorena za javnost. Istu bi trebalo redovno obavljati 2x godišnje kao proljetno i jesensko čišćenje (npr. ožujak i rujan).
5. Obnova zelene ograde na malom igralištu grmovima i biljkama koje na dijelovima nedostaju.
Nakon provedene rasprave vijeće MO „Kralj Petar Svačić“ jednoglasno podržava prijedlog i donosi sljedeći 

ZAKLJUČAK
o održavanju malog i velikog dječjeg igrališta – DV Budućnost 
Predlažemo Vijeću Gradske četvrti Donji grad da se zbog propuštenih prilika pri nedavnom uređenju poduzmu daljnje aktivnosti odnosno uvrste u Plan komunalnih aktivnosti kako bi se unaprijedio rad s djecom te im se omogućila kvalitetna i sigurna podrška pri razvijanju njihovih motoričkih, senzoričkih i drugih sposobnosti kao i sigurno i zaštićeno okruženje, a kako slijedi:
1. Obnova betonskog okvira ispod klupa na mjestu za sjedenje na velikom dvorištu
2. Postavljanje kombiniranog igrala namijenjenog mlađoj djeci s elementima za puzanje, penjanje i istraživanje na malo igralište
3. Nabava spremišta za igračke 
4. Obnova zelene ograde na malom igralištu (tamo gdje nedostaje)
5. Uvođenje proljetnog i jesenskog čišćenja sprava odnosno igrala zbog njihove izloženosti vandalizmu


4. Pitanje proširenja i/ili obnove dječjeg parka na Trgu kralja Petra Svačića 

 Vijeće MO uočava da je dječji park na navedenoj lokaciji dotrajao, neadekvatno opremljen i premalen za svu djecu i roditelje koji ga posjećuju. S obzirom na blizinu DV Budućnost park je često tijekom toplijih mjeseci napučen djecom različitih uzrasta te njihovim roditeljima, bakama, djedovima... U parku je identificirano više problema, od kojih su najvažniji:
· dotrajalost antistresne podloge, oštećene, potrgane, na kojoj se skuplja voda na ulegnutim dijelovima
· dotrajalost klupa, od kojih se dvije mjesecima ljuljaju i nisu sigurne za djecu
· neadekvatna iskorištenost prostora – nedostaje zona za manju djecu koja najviše koriste ovo igralište zbog blizine vrtića
· neadekvatna opremljenost parka – premalo klupa, nedostaju igrala za manju djecu
· klupe na istočnoj strani se jedva koriste, na suncu su, zauzimaju mjesto gdje bi se mogla naći igrala, a njihov raspored noću privlači skupine adolescenata koji nerijetko vandaliziraju park odnosno narušavaju komunalni red
Kako bi se riješili navedeni problemi identificirali smo dvije mogućnosti:
1. Proširenje i rekonstrukcija dječjeg parka prema istoku kako bi se oslobodio prostor za manju djecu i postavila dodatna igrala i klupe.
2. Potpuna obnova i rekonstrukcija postojećeg dječjeg parka s boljim iskorištavanjem prostora koji će uzeti u obzir i manju djecu te osigurati njima prilagođenu zonu.

Nakon provedene rasprave Vijeće MO „Kralj Petar Svačić“ jednoglasno podržava prijedlog i donosi sljedeći:
ZAKLJUČAK
o proširenju i/ili obnovi dječjeg parka na Trgu kralja Petra Svačića
Predlažemo Vijeću Gradske četvrti da:
a) istraži je li moguće proširiti park s obzirom da je isti pod zaštitom, te ako je to moguće, da u Plan komunalnih aktivnosti uvrsti izradu projekta za proširenje parka odnosno obnovu i rekonstrukciju starog parka, a u njegovu izradu uključi predstavnice MO KPS kako bismo zajedničkim dogovorom dobili najbolji mogući prostor za svu našu djecu – malenu i veliku – i njihove roditelje;
 
b) ako proširenje parka nije moguće, da u Plan komunalnih aktivnosti uvrsti izradu projekta rekonstrukcije i obnove postojećeg dječjeg parka koji će uzeti u obzir sve u Obrazloženju navedene potrebe i primjedbe stanovnika MO KPS, odnosno da se isti izradi uz sudjelovanje predstavnica MO KPS.

7. Obnova/zamjena klupa u parku na Trgu kralja Petra Svačića

 Vijeće MO kroz raspravu zaključuje da su klupe  u cijelom parku na Trgu Kralja Petra Svačića dotrajale, mjestimično klimave (posebno u dječjem parku), te smatramo da ih je potrebno obnoviti ili zamijeniti.
Nakon provedene rasprave Vijeće MO „Kralj Petar Svačić“ jednoglasno donosi sljedeći 

ZAKLJUČAK
o obnovi/zamjeni klupa u parku na Trgu kralja Petra Svačića
Predlažemo Vijeću Gradske četvrti Donji grad da u Plan komunalnih aktivnosti uvrsti obnovu ili zamjenu klupa na Trgu Kralja Petra Svačića.

6. Pitanja i prijedlozi
Pitanja i novih prijedloga nije bilo.

Sjednica je završena u 18,10h.

Zapisnik vodila: Ana-Marija Huzjan


KLASA: 026-02/21-02/1068
URBROJ: 251-06-11-106-21-2
Zagreb, 15. srpnja 2021.


Predsjednica
Vijeća Mjesnog odbora
„Kralj Petar Svačić“

[bookmark: _GoBack]Ana-Marija Huzjan, v.r.



Prilog: Dopis upućen Prometnom redarstvu, Zagrebačkoj policiji i Gradskom uredu za prostorno uređenje, izgradnju Grada, graditeljstvo, komunalne poslove i promet.
